3. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 348 της 4/13 Μαΐου 1974 (ΦΕΚ Α΄ 130) Περί απαλλαγής εκ της υποχρεωτικής πλοηγήσεως ενίων κατηγοριών πλοίων. Έχοντες υπ’ όψει: 1.Τας διατάξεις των άρθρ. 183 και 187 του Ν.Δ. 187/1973 «περί Κώδικος Δημοσίου Ναυτικού Δικαίου» (ΦΕΚ Α΄ 261/1973). 2.Την υπ’ αριθ. 1316/9.3.74 γνώμην του Συμβουλίου Πλοηγικής Υπηρεσίας. 3.Την υπ’ αριθ. 3/13.3.74 γνώμην του Συμβουλίου Εμπορικού Ναυτικού. 4.Την υπ’ αριθ. 260/74 γνωμοδότησιν του Συμβουλίου Επικρατείας, προτάσει των Ημετέρων επί των Οικονομικών και Εμπορικής Ναυτιλίας Υπουργών, απεφασίσαμεν και διατάσσομεν: Άρθρον μόνον.-Πλην των υπό της διατάξεως της παρ. 1 του άρθρ. 187 του Ν.Δ. 187/1973 «περί Κώδικος Δημοσίου Ναυτικού Δικαίου» προβλεπομένων εξαιρέσεων πλοίων εκ της υποχρεωτικής πλοηγήσεως, εξαιρούνται ταύτης και απαλλάσσονται της καταβολής πλοηγικών δικαιωμάτων και αι κάτωθι κατηγορίαι πλοίων: α)Τα ελληνικά επιβατηγά πλοία, δρομολογημένα ή μη εις ακτοπλοϊκάς συγκοινωνίας, τα συνδέοντα ένα τουλάχιστον ελληνικόν λιμένα μετά των λιμένων της αλλοδαπής. β)Τα ελληνικά επιβατηγά, φορτηγά ή και μικτά οχηματαγωγά πλοία, εκτελούντα ακτοπλοϊκάς συγκοινωνίας, συμπεριλαμβανομένων και των εκ τούτων επεκτεινόντων τους πλόας των εις λιμένας της αλλοδαπής. γ)Τα ελληνικά επιβατηγά πλοία τα εκτελούντα προγραμματισμένους τακτικούς κυκλικούς τουριστικούς πλόας, συνεχώς και επί έν τουλάχιστον τρίμηνον, καθ’ έκαστον ημερολογιακόν έτος, μεταξύ ελληνικών λιμένων ή και επεκτείνοντα τους πλόας των εις λιμένας του εξωτερικού. δ)Τα κάτω των 500 κόρων ολικής χωρητικότητος θαλαμηγά πλοία πάσης εθνικότητος. Εις τον επί της Εμπορικής Ναυτιλίας Υπουργόν, ανατίθεμεν την δημοσίευσιν και εκτέλεσιν του παρόντος. 